Spits

Spits ialah sejenis anjing bela jinak yang termasuk antara 50 dengan 70 baka bergantung pada pengelasan. Tiada takrifan tepat bagi jenis ini, tetapi kebanyakan baka spits mempunyai telinga mencucuk, mata berbentuk badam, muncung runcing, lapis bulu ganda, dan ekor yang melengkung ke atas belakang. Nama ini diterbitkan daripada perkataan Spitz(hund) bahasa Jerman, yang memaksudkan "(anjing) runcing", yang merujuk rupa bentuk muncung.

Kebanyakan spits yang terlihat kini berasal dari rantau Artik atau dari Siberia. Johann Friedrich Gmelin menerangkan jenis ini sebagai Canis pomeranus dalam semakan tahun 1788 beliau bagi Systema Naturae.

Sejarah
Anjing jenis spits telah digambarkan pada makam dinasti keempat Mesir. Anjing mainan jenis spits telah digambarkan sejak tahun 500 SM pada tembikar Yunani Purba.

Ciri
Spits adalah sangat sesuai untuk kehidupan dalam iklim utara keras. Ia kerap mempunyai lapis bulu dawah kalis air penebat yang lebih padat daripada lapis bulu atas untuk memerangkap kehangatan. Telinga tegak kecil membantu untuk mengurangkan risiko luka beku, perkadaran segi empat sama dan bulu tebal yang tumbuh pada kaki melindungi anjing daripada ais tajam. Banyak baka spits, seperti anjing Akita Jepun dan cau-cau, mengekalkan ciri-ciri mirip serigala seperti sikap berdikari, kecurigaan, dan agresi terhadap manusia yang tidak dikenali dan anjing lain, dan memerlukan banyak pelatihan dan sosialisasi semasa masih anak anjing sebelum menjadi mudah terurus di persekitaran bandar. Sesetengahnya, seperti anjing beruang Karelia, adalah lebih sukar untuk dilatih sebagai anjing pendamping. Sesetengah baka, seperti anjing Pomerania, mempunyai surai. Beberapa baka spits (seperti husky) dibiakbakakan untuk satu tujuan sahaja. Walau bagaimanapun, ada kelaziman untuk kebanyakan baka spits (seperti laika Rusia) menjadi anjing tujuan umum di tanah airnya, kerana digunakan untuk perburuan, penghelaan, penggembalaan, dan penjagaan. Baka lebih kecil mempunyai muka yang menyerupai muka rubah, sementara baka lebih besar mempunyai muka yang menyerupai muka serigala.

Teman dan mainan
Sesetengah spits, dengan bulu tebal, lingkaran leher gebu, ekor melingkar, dan muncung dan telinga kecil, telah dibiakbakakan menjadi anjing bukan pekerja yang direka untuk menjadi teman atau anjing riba. Trend ini paling terbukti pada anjing Pomerania yang kecil, yang pada asalnya anjing lebih besar yang lebih dekat dengan saiz anjing Kees sebelum dikecilkan melalui pembiakbakaan untuk dijadikan haiwan istana yang boleh diterima.

Anjing Kees, iaitu keragaman spits serigala bagi spits Jerman, ialah haiwan peliharaan penyayang, setia, dan sangat bertenaga yang dibiakbakakan sebagai anjing pengawas untuk tongkang (maka dinamai anjing tongkang Belanda). Baka ini kerap diiktiraf kerana mulut "tersenyum". Spits lain yang telah dibiakbakakan untuk menjauhi kegunaan untuk kerja merupakan anjing Eskimo Amerika, klee kai Alaska, spits Jerman, anjing rubah kecil Itali, dan spits Jepun.

Catatan

Lihat juga
 Nureongi – anjing mirip spits yang diternak untuk daging di Semenanjung Korea

Rujukan



Pautan luar



Kategori:Jenis anjing